Amerika kanonŝipo Minnetonka apud Midway Island. Depost tiu tempo ekhavis la salamandro- piratismo malpli sovaĝajn formojn kaj daŭre prosperis, kiam oni interkonsentis certajn kondiĉojn, sub kiuj ĝi estas silente tolerata: Ekzemple, ke oni, atakante fremdan marbordon, malhisos la marflagon de la hejmaŝtato; ke sub la preteksto de la piratismo oni ne entreprenos importon kaj eksporton de alia varo; ke la forrabitaj Salamandroj ne estos vendataj por dumpingaj prezoj kaj ke ili estos en la komerco notataj kiel dua kvalito. La Salamandroj en la neleĝa merkato estas vendataj por dudek ĝis dudek du dolarojn po peco; ili estas opiniataj ja kiel malpli alta, tamen tre hardita speco rilate tion, ke ili travivis la teruran traktadon sur la pirataj ŝipoj. Oni taksas, ke tian transporton supervivas dudek kvin ĝis tridek procentoj da Salamandroj; sed ĉi tiuj eltenos jam ion! En la komercista lingvaĵo ili estas nomataj Maccaroni kaj lastatempe ili estas eĉ notataj en la regulaj merkatraportoj.

- - - -

Du monatojn pli poste mi ludis ŝakon kun sinjoro Bellamy en la halo de l' hotelo Frame en Saigon; tiam mi ja ne plu estis dungita ŝipano! "Rigardu, Bellamy," mi diris al li, "vi estas morkonforma homo kaj - kiel oni diras - gentleman. Ĉu ĝi ne estas iam - tiam kontraŭ via plaĉo, ke vi servas al io, kio en la esenco estas la plej mizera sklavkomerco?" Bellamy levetis la ŝultrojn. "Salamandroj estas Salamandroj," li grumblis eviteme. "Antaŭ ducent jaroj oni asertis, ke Negroj estas Negroj," "Kaj ĉu tio ne estis vero?" diris Bellamy. "Ŝak!" Ĉi tiun ŝakduelon mi malgajnis. Subite venis al mi ideo, ke ĉiu movo sur la ŝaktabulo estas malnova kaj ke ĝi jam foje estis ludita. Eble ankaŭ nia historio estis jam foje ludita, kaj ni ŝovas niajn figuretojn per la samaj movoj al la samaj malgajnoj kiel tiutempe. Eble ĝuste tia ĝentila kaj silentema Bellamy ĉasadis foje Negrojn sur la Eburbordo kaj transportadis ilin al Haiti aŭ al Louisiana, lasante ilin mortaĉi en la interferdeko. Li tiam pensis nenion malbonan, tiu Bellamy. Bellamy neniam pensas ion malbonan. Tial li estas nerebonigebla. "La Nigra malvenkis," diris Bellamy kontente kaj ekstaris por restreĉi siajn membrojn.

Krom la bone organizita Salamandro-merkato kaj la grandskala pres-propagando havis la plej grandan meriton pri la disvastigo de la Salamandroj la giganta ondo de la teknika idealismo, kiu en tiu- ĉi epoko inundos la tutan mondon. G. H. Bondy ĝuste antaŭvidis, ke la homa spirito nun komencos manipuli tutajn novajn kontinentojn kaj novajn Atlantidojn. Dum la tuta Salamandro- epoko regis inter la teknikuloj vigla kaj fruktodona disputo, ĉu oni konstruu pezajn kontinentojn kun ferbetonaj bordoj, aŭ malpezajn sekaĵojn, kunŝutitajn el la marsablo. Preskaŭ ĉiutage elmergiĝadis novaj gigantaj projektoj; la italaj inĝenieroj proponis unue konstruadon de Granda Italio, ampleksonta preskaŭ la tutan Mediteraneon ĝis Tunizio, Balearoj kaj Doderanezo, due fondon de nova kontinento nomata Lemurio, oriente de la Itala Somalilando, kiu estis en pli postaj tempoj ampleksonta la tutan Hindan Oceanon. Kaj oni efektive surŝutis helpe de tuta armeo da Salamandroj novan insuleton kontraŭ la Somalia haveno Mogdiŝu kun la areo de dek tri akroj kaj unu duono. Japanio projektis kaj parte ankaŭ realigis novan grandan insulon sur la loko de la arkipelago Mariann, kaj preparis la kunigon de la Karolina kaj Marŝala arkipelagoj en du grandajn insulojn, nomatajn jam anticipe Nova Nipono; sur ĉiu el ili estis instalota eĉ artefarita vulkano, por rememorigi al la estontaj loĝantoj la sanktan Fuĵijamon. Cirkuladis ankaŭ onidiroj, ke la germanaj inĝenieroj sekrete konstruas en la Sargasa Naro pezan betonan kontinenton, kiu ludus rolon de la estonta Atlantido kaj povus endanĝerigi la francan Okcident - Afrikon; tamen ŝajnas, ke oni metis nur